
REFERAT
Privind aprobarea înscrierii Filarmonicii Banatul din Timişoara

în categoria instituţiilor de concerte de repertoriu

Potrivit prevederilor art. 8 alin (1) şi  (2) din Ordonanţa 21/ 31.01.2007 privind instituţiile şi companiile de spectacole sau concerte, precum şi desfăşurarea activităţii de impresariat artistic,  instituţiile existente la data intrării în vigoare a prezentei ordonanţe, precum şi cele nou-înfiinţate vor fi înscrise în Registrul instituţiilor şi companiilor de spectacole sau concerte, la solicitarea autorităţilor administraţiei publice centrale şi locale în subordinea cărora funcţionează. Încadrarea instituţiilor de spectacole sau concerte existente se face prin hotărâre sau, după caz, prin ordin al autorităţii administraţiei publice locale ori centrale în subordinea căreia funcţionează.

Filarmonica Banatul din Timişoara îndeplineşte condiţiile necesare încadrării în categoria instituţiilor de concerte de repertoriu conform art. 5 alin (2)  din Ordonanţa 21/ 31.01.2007.
Alăturat sunt anexate: organigrama, statul de funcţii, ROF, Sinteza activităţii pe anul 2006 şi Bugetul alocat pentru anul 2007.

Hotărârea Consiliului Local al Municipiului Timişoara va sta la baza înscrierii Filarmonicii Banatul în Registrul instituţiilor şi companiilor de spectacole sau concerte care este administrat de un compartiment de specialitate din cadrul Ministerului Culturii şi Cultelor.

Prin urmare, la solicitarea conducerii Filarmonicii Banatul din Timişoara propunem aprobarea efectuării acestui demers.

